Վարչապետը վերահաստատեց իր նախկին հայտարարությունը՝ որևէ գործարար, որևէ ընկերություն իր ընտրվելու պահից սկսած «ազատված է որևէ կոռուպցիոն պարտավորությունից»։ «Ըստ էության, մենք տնտեսական գործունեություն ծավալողների հետ հարաբերություններում, ներդրողների հետ հարաբերություններում ունենք ընդամենը երկու պայման և երկու շահագրգռվածություն՝ գործունեությունը պետք է լինի օրինական՝ օրենքին լիարժեք համապատասխան, և մենք բոլորին կաջակցենք, որպեսզի նրանք հնարավորինս շատ աշխատատեղեր ստեղծեն և իհարկե հարկեր վճարեն, - ասաց վարչապետը՝ շարունակելով,-մենք ի գիտություն ենք ընդունել բիզնեսից եկող այն ազդակները, որ մեր Հարկային օրենսգիրքը չափազանց խառնիճաղանջ է և տնտեսական գործունեությունը բարդացնող, մենք ձեռնարկել ենք Հարկային օրենսգրքի լայնածավալ փոփոխություններ»։